4020 Is jy verneder? - Forum 2.0 - jimileroux.com
4020 Is jy verneder?
Posted by Wykus Louw on July 4, 2019 at 9:04am in Padlangs oordenkings
3 Baie sê van my: "By God is daar vir hom geen redding nie.” Sela. 4 Maar U, HERE, is 'n skild rondom my, my eer, en die een wat my kop hoog hou. Psalm 3:3-4 BDV
Dawid se seun, Absalom, wou self koning word en het met ‘n leërmag die hoofstad aangeval. Dawid moes vlug. Huilend en kaalvoet het hy die stad verlaat, die woestyn in. Wat ‘n vernedering! Toe Absalom oorneem, het hy openlik met die byvroue wat Dawid agtergelaat het omgang gehad – net om hom verder te verneder. In ‘n wêreld waarin eer belangriker geag is as geld, was dit die ergste skande. In hierdie omstandighede skryf Dawid dan hierdie lied. Ten spyte van sy oneer bly God Jahweh Kabodhi, die “HERE, my eer”, die een wat sy kop hoog hou.
Is jy verneder? Beleef jy skande? Werk konstruktief daarmee. Leer ‘n les, jy het immers duur daarvoor betaal! Doen wat jy kan om dinge reg te maak: vra vergiffenis, doen restitusie. Wees absoluut oop, eerlik en opreg. Kry ook die Here se vergiffenis. As jy gedoen het wat jy kon, kan jy jou kop weer oplig. Almal maak foute. Vind jou eer terug in die Here, wat jou steeds hoog ag!
Dankie, Here, dat U my liefhet, vergewe en oprig. Dankie dat ek vir U kosbaar en waardevol is. Ek wil nie langer skaam wees nie, ek wil in u Naam ‘n nuwe begin maak. Ek wil my kop optel en die wêreld vierkantig in die oë kyk. Herstel my eer! Amen.